Bruidegom wil weghardloop oor honde se troueArgieffoto (Foto: Natasha Barbieri/Pixabay) ŉ Bruidegom voer aan hy oorweeg om die troue te laat vaar ná sy verloofde en haar beste vriendin hul planne onthul het om hul honde ook te laat trou. Die man sê sy voornemende bruid Jessica, en haar strooimeisie Abby, het al lankal ŉ seremonie beplan vir hul honde met hul aanstaande mans se honde. Hy het nie self honde nie, maar die twee vriendinne het toe besluit om hul eie honde met mekaar te laat trou. Hy het aanvanklik ingestem om Jessica tevrede te stel, en het aangeneem die honde sou net deel wees van die seremonie. Dit het egter later vir hom duidelik geword dat Abby en Jessica ŉ volledige huwelikseremonie vir die twee honde op die dag beplan – met dele van die onthaal wat aan die troeteldiere se “vriendskap” toegewy sou word. Die 29-jarige man het op Reddit gesê ŉ skyfievertoning met foto’s van die honde, ŉ koek vir die honde en hondevriendelike geskenkpakkies word beplan omdat hulle wil hê die vriende en familie moet hul honde ook saambring. “Ek het ‘nee’ gesê en bygevoeg ek het reeds tot ŉ vergelyk gekom oor een aspek, maar ek wil nie ŉ spul honde daar hê vir ons hele troue en onthaal nie. As hulle dit wil doen, dan sal ons waarskynlik ŉ splinternuwe venue ook moet kry.” Die man sê Jessica het reeds ook byna alle uitgawes spandeer vir wat haar bydrae vir die troue is (hy betaal die res), maar hy wil nie enige bykomende uitgawes aangaan vir honde nie. “Hulle het albei gesê dis vir hulle baie belangrik, en toe het ek vir Jessica gesê ons bly by ons oorspronklike plan, of sy en Abby kan self hul duur partytjie net met die honde hou en dan kan ons by die hof trou.” Abby was glad nie hiermee beïndruk nie en het aan Jessica gesê die man is manipulerend om ŉ ultimatum te stel. Jessica voel glo ook hy is selfsugtig, maar hy wil bloot hê die troue moet oor hulle twee gaan, nie oor Abby en die troeteldiere nie. ŉ Reddit-gebruiker het in die kommentaar laat weet hulle is ook lief vir diere, maar hierdie klink verregaande. “Wat gebeur hier? Dit is letterlik net ŉ duur honde-troue. En ek is jammer, maar wil die honde enigsins met mekaar trou? Het ons enige teken dat daar enige romantiese gevoelens is tussen die honde?” Nog iemand skryf: “Dit maak die verbintenis tussen twee volwasse mense absoluut goedkoop.”